SA regering skoonveld toe VN oor minderhede vraDie Forum vir Minderheidsaangeleenthede-konferensie is Donderdag en Vrydag in die VN se hoofkantoor in Genève, Switserland, gehou (Foto: Ernst Roets, Twitter) Die Suid-Afrikaanse regering het hul kans verspeel om by die Verenigde Nasies (VN) se Forum vir Minderheidsaangeleenthede terugvoer te gee oor wat hulle doen om minderheidsregte in Suid-Afrika te beskerm. Dit is omdat die Suid-Afrikaanse verteenwoordiger nie teenwoordig was toe die konferensievoorsitter Suid-Afrika geroep het vir ŉ spreekbeurt nie. Die konferensie is Donderdag en Vrydag in die VN se hoofkantoor in Genève, Switserland, gehou. Volgens Ernst Roets, AfriForum se hoof van beleid en aksie, wat namens AfriForum die konferensie bygewoon het, was die verteenwoordiger die oggend by die konferensie teenwoordig, maar het die saal verlaat toe sprekers van ander state begin praat het. “Dit was ŉ baie groot verleentheid toe die voorsitter die Suid-Afrikaanse regering roep en niemand opdaag nie,” sê Roets. Die Suid-Afrikaanse regering moes terugvoer gee oor wat hulle doen om minderheidsregte in die land te beskerm. “Die feit dat hulle nie opgedaag het nie, maak dit vir almal in die saal duidelik dat hulle die saak nie ernstig opneem nie, klaarblyklik omdat hulle niks het om te sê nie. Hulle gaan nie weer by hierdie konferensie geroep word om terugvoer te gee nie. Dit versterk net AfriForum se veldtog om die kollig te plaas op diskriminasie teen minderhede in Suid-Afrika.” Roets het saam met Ernst van Zyl, AfriForum se veldtogbeampte vir strategie en inhoud, die konferensie bygewoon (Foto: Ernst Roets, Twitter) Roets het saam met Ernst van Zyl, AfriForum se veldtogbeampte vir strategie en inhoud, die konferensie bygewoon. Roets het Vrydagoggend namens AfriForum ŉ mondelingse voorlegging gedoen oor diskriminasie teen minderhede in Suid-Afrika. ŉ Langer weergawe hiervan is skriftelik by die VN ingedien. Hy het gepraat oor EFF-leier Julius Malema se haatspraak en onlangse uitlatings teenoor die “wit minderhede” en die raswette wat die ANC-regering toepas. “As rassisme gemeet word aan die aantal raswette wat ŉ regering toepas, is die Suid-Afrikaanse regering met meer as 125 raswette sekerlik die mees rassistiese regering ter wêreld. Dit is dalk die rede waarom hulle nie gister by die sitting verslag gedoen het nie,” het Roets tydens sy spreekbeurt gesê. Roets het gesê die private sfeer in Suid-Afrika is ook skuldig aan rassisme met groot korporasies wat moratoriums op die bevordering van minderhede afdwing. “Tydens die Covid-19-inperking is klein ondernemings wetlik verbied om regeringsverligting te ontvang op grond van ŉ rasse-kriteria. Staatsfinansiering is om dieselfde redes van ŉ organisasie wat op die voorpunt van die stryd teen geslagsgebaseerde geweld is, weerhou.” Roets het namens AfriForum ook ŉ beroep op die VN gedoen om verhoudings met gemeenskappe te versterk, eerder as om bloot diplomatieke verhoudings met onderdrukkende state te bevorder. Hy het gevra dat die Suid-Afrikaanse regering veral oor die vingers getik moet word vir sy “minderheidshaat”. “Die VN het nie ŉ goeie rekord wanneer dit kom by die ingryping en voorkoming van sulke aangeleenthede nie. Dit is omdat die VN te veel klem plaas op diplomasie en die bevordering van goeie betrekkinge met state in teenstelling met mense. State en mense is nie dieselfde nie. “Die enigste manier vir die VN om sy invloed in hierdie verband te versterk, is om sy benadering te desentraliseer deur sy bande met gemeenskappe en organisasies op grondvlak te versterk, veral diegene wat deur hul regering geteister word,” het Roets gesê. I just gave a speech at the United Nations Forum on Minority Issues in Geneva, regarding the crisis in South Africa. I mentioned the ANC's 125+ race laws and Julius Malema's hate speech. Thank you to @afriforum members for making our campaign possible. pic.twitter.com/SrPjFUb7m3 — Ernst Roets (@ErnstRoets) December 2, 2022 Roets en Van Zyl het ook Donderdag ŉ verslag oor rassisme by die VN se Komitee vir die Uitskakeling van Rassediskriminasie (CERD) in Genève ingedien. Die verslag fokus veral op die haatspraak teen minderhede en ook ander vorme van rassisme en diskriminasie. “Die Suid-Afrikaanse regering moet volgende jaar aan hierdie komitee kom verslag lewer oor wat hulle doen om rassisme te beveg. Ons het vandag ook die proses begin wat AfriForum sal toelaat om dieselfde tyd as die regering ŉ verslag in te dien en op die regering se verslag te reageer. Ons sal moontlik ook die sessie kan bywoon waartydens die Suid-Afrikaanse regering voor die paneel verskyn.” HAPPENED JUST NOW: South African government shows its disregard for minorities by not showing up at the United Nations Forum on Minority Issues to report on the extent to which minorities are protected in South Africa.@afriforum is here and will speak on this important issue. pic.twitter.com/AJaHhdhYZR — Ernst Roets (@ErnstRoets) December 1, 2022